Publiek help om ma van verlate babadogtertjie vas te trekDie baba na die slagofferondersteunerssentrum geneem. Foto: Verskaf. Die polisie in Port Elizabeth het Vrydagmiddag ŉ deurbraak gemaak toe hulle die ma van die drie maande oue babadogtertjie wat Donderdag in ŉ voetpaadjie opgetel is, vasgetrek het. Maroela Media het Vrydagoggend berig kol. Priscilla Naidu, woordvoerder van die polisie, het gesê die dogtertjie is deur ŉ man op ŉ voetpaadjie in Draaifonteinweg in Greenbushes gevind. “ ŉ Sak en bottel is nie ver van die baba nie aangetref. Die kind is deur die man na die Suid-Afrikaanse Heilsleër geneem en hulle het die baba aan die polisie oorhandig.” Naidu sê die polisie het die baba na die slagofferondersteunerssentrum geneem en skoon aangetrek, aangesien sy yskoud was met die klam klere wat sy aangehad het. “Hulle het ook vir haar ŉ warm bottel melk gevoer. Die polisie het toe die babatjie na die Dora Nginza-hospitaal geneem en haar daar aan maatskaplike werkers oorhandig,” het Naidu gesê. Die polisie het gesê dat die ma omstreeks 13:00 vasgetrek is in Kuyga in Port Elizabeth nadat hulle ŉ leidraad van ŉ lid van die publiek ontvang het. Sy sal Maandag in die St. Albans-landdroshof verskyn op aanklag van kinderverwaarlosing. Die saak word deur Port Elizabeth se eenheid vir gesinsgeweld, kinderbeskerming en seksuele oortredings ondersoek.